b'\n_START_ARTICLE_\nOlkinainen\n_START_SECTION_\nJuoni\n_START_PARAGRAPH_\nTyrannimaisen t\xc3\xb6yke\xc3\xa4 miljon\xc3\xa4\xc3\xa4rivanhus (Richardson) palkkaa itselleen kartanoonsa italialaisen sairaanhoitajan (Lollobrigida). Miljon\xc3\xa4\xc3\xa4rin testamentissa koko omaisuus on m\xc3\xa4\xc3\xa4r\xc3\xa4tty hyv\xc3\xa4ntekev\xc3\xa4isyyteen, mutta veljenpoika (Connery) keksii juonen saada omaisuudesta siivun itselleen naittamalla vanhan set\xc3\xa4ns\xc3\xa4 ja t\xc3\xa4m\xc3\xa4n uuden hehke\xc3\xa4n hoitajan. H\xc3\xa4n tekee naisen kanssa sopimuksen, ett\xc3\xa4 saisi my\xc3\xb6hemmin osan t\xc3\xa4m\xc3\xa4n saamasta perinn\xc3\xb6st\xc3\xa4. Lomalla Mallorcalla set\xc3\xa4 tekee uuden testamentin vaimonsa hyv\xc3\xa4ksi. Suunnitelma n\xc3\xa4ytt\xc3\xa4\xc3\xa4 kariutuvan, kun vanhus yll\xc3\xa4tt\xc3\xa4en kuolee huvipurrellaan ja kuolema osoittautuu myrkytykseksi. Lopulta selvi\xc3\xa4\xc3\xa4, ett\xc3\xa4 murhaaja on veljenpoika, joka yritti lavastaa set\xc3\xa4ns\xc3\xa4 uuden vaimon syylliseksi.\n_START_SECTION_\nVastaanotto\n_START_PARAGRAPH_\nAikalaisarviot elokuvasta olivat varsin tyrm\xc3\xa4\xc3\xa4vi\xc3\xa4. The New York Timesin Eugene Archer kirjoitti, miten hassulta tuntuu n\xc3\xa4hd\xc3\xa4 James Bondina jo kuuluisaksi tullut Sean Connery t\xc3\xa4ss\xc3\xa4 v\xc3\xa4lity\xc3\xb6ss\xc3\xa4\xc3\xa4n, juuri sellaisessa vanhanaikaisessa dekkarissa joita Bond-tarinat parodioivat. Helsingin Sanomien Pertti Avola kirjoitti Olkinaisen tv-esityksen alla 1992 elokuvan olevan Basil Deardenille tyypillisesti sujuvasti ohjattu, mutta kuivakas. H\xc3\xa4nen mielest\xc3\xa4\xc3\xa4n Dearden saa tarinaan eloa vain silloin kun kuvissa on miljon\xc3\xa4\xc3\xa4rivanhusta esitt\xc3\xa4v\xc3\xa4 Ralph Richardson. My\xc3\xb6s elokuvan loppuratkaisua h\xc3\xa4n piti k\xc3\xb6mpel\xc3\xb6n\xc3\xa4.'